钦定古今图书集成/明伦汇编/官常典/第690卷 > 石抹世𪟝
## 钦定古今图书集成/明伦汇编/官常典/第690卷 > 石抹世𪟝

按《金史》本传：“世𪟝，字景略，幼勤学，为文有体裁。承安
二年，以父元毅死王事，收充擎执。五年，登词赋经义
南科进士第。贞祐三年，累官为太常丞，预讲议所事。
时朝廷徙河北军户，河南宰职议给以田，世𪟝上言
曰，荒闲之田及牧马地，其始耕垦，费力当倍一岁，断
不能熟。若夺民素莳者与之，则民将失所，且启不和之端。况军户率无耕牛，虽或有之，而廪给未敢遽减。
彼既南来，所捐田宅为人所有，一旦北归，能无争夺
窃谓宜令军户分人归守本业，收其晚禾，至春复还，
为固守计。”会侍御史刘元规亦言给田不便，上大悟，
乃罢之。未几，迁同知金安军节度使。兴定二年，选为
华州元帅府参议官。初，右都监完颜合达行帅府于
桢州，尝以前同知平凉府事卓鲁回、蒲乃速为参议，
及移驻华州，陕西行省请复用蒲乃速，令世𪟝副之。
上曰：“蒲乃速但能承奉人耳，馀无所长，非如世𪟝可
任。以事华为要镇，而轻用其人，或致败事。”遂独用世
𪟝焉。寻入为尚书省左司郎中。元光元年，夺一官，解
职。初，世𪟝任华州，有荐其深通钱谷者，覆察不如所
举，未籍，行止中。后主者举觉，平章英王以世𪟝避都
司之繁，私属治籍吏，冀改他职，奏下有司，故有是责。
久之，起为礼部侍郎，转司农，改太常卿。正大中，为礼
部尚书，兼翰林侍讲学士。天兴元年冬，哀宗将北渡，
世𪟝率朝官刘肃、田芝等二十人求见仁安殿。上问：
“卿等欲何言？”世𪟝曰：“臣等闻陛下欲亲出，窃谓此行
不便。”上曰：“我不出，军分为二，一军守，一军出战；我出
则军合为一。”世𪟝曰：“陛下出则军分为三，一守一战，
一中军护从，不若不出为愈也。”上曰：“卿等不知，我若
得完颜仲德、恒山公武仙，付之兵事，何劳我出？我岂
不知？今日将兵者，官奴统马兵三百止矣，刘益将步
兵五千止矣，欲不自将，得乎？”上又指御榻曰：“我此行
岂复有还期，但恨我无罪亡国耳。我未尝奢侈，未尝
信任小人。”世𪟝应声曰：“陛下用小人，则亦有之。”上曰：
“小人谓谁？”世𪟝历数曰：“移刺粘占温、敦昌孙兀撒惹、
完颜长乐，皆小人也，陛下不知为小人，所以用之。”肃
与世𪟝复多有言。良久，君臣涕泣而别。初，肃等求见，
本欲数此四人，至是世𪟝独言之，于是哀宗以世𪟝
从行，自蒲城至归德。明年六月，走蔡州，次新蔡县之
姜寨。世𪟝子嵩时为县令，拜上于马前。兵乱后，父子
始相见。上嘉之，授嵩应奉翰林文字，以便养亲。蔡城
破，父子俱死。嵩字企隆，兴定二年经义进士。